Neuvoston lausunto,

annettu 13 päivänä maaliskuuta 2000,

Portugalin tarkistetusta vakausohjelmasta vuosiksi 2000-2004

(2000/C 111/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/977(1), ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT TÄMÄN LAUSUNNON:

Neuvosto tarkasteli 13 päivänä maaliskuuta 2000 Portugalin tarkistettua vakausohjelmaa, joka koskee vuosia 2000-2004. Neuvosto totetaa tyytyväisenä, että Portugalin talouskasvu on ollut Euroopan unionin keskiarvoa nopeampaa, mihin toteutetut rakenneuudistukset ovat osaltaan vaikuttaneet. Neuvosto toteaa tyytyväisenä myös, että vuosille 1998 ja 1999 alkuperäisessä vakausohjelmassa asetetut alijäämätavoitteet on saavutettu, vaikka talouskasvu on ollut hieman odotettua vähäisempää. Tarkistetussa ohjelmassa ennustetaan julkisen talouden alijäämän vähitellen supistuvan 2,0 prosentista suhteessa BKT:een vuonna 1999 tasapainoon vuonna 2004.

Tarkistetun ohjelman makrotaloudellisessa skenaariossa oletetaan, että Portugalin talous kasvaa vuosittain keskimäärin 3,5 prosenttia vuosina 2000-2004, 0,25 prosenttiyksikköä alkuperäisen ohjelman olettamusta enemmän, ja että kasvu perustuu pääosin kotimaiseen kysyntään, kun taas nettoviennin vaikutus on edelleen negatiivinen, mikä kasvattaa vaihtotaseen ennestäänkin suurta epätasapainoa. Vaikka neuvosto katsoo, että 3,5 prosentin keskimääräistä kasvua ei voida pitää liian kunnianhimoisena Portugalin kaltaisessa maassa, joka on ottamassa kiinni muiden etumatkaa, se katsoo myös, että ohjelmassa oletettu kasvu perustuu pääasiallisesti kotimaiseen kysyntään investointien ollessa sen dynaamisin osa-alue. Tästä syystä neuvosto kannustaa Portugalin hallitusta seuraamaan tiiviisti makrotalouden kehitystä ja ryhtymään tarvittaessa korjaaviin toimiin. Kilpailukykyä on vahvistettava muun muassa palkankorotusten maltillisuudella ja rakenteellisilla toimenpiteillä, mutta myös finanssipolitiikan tiukentaminen voi olla tarpeen kotimaisen kysynnän hillitsemiseksi.

Julkisen talouden osalta neuvosto toteaa, että alijäämäkehitys vuonna 1999 (ja 1998) oli mahdollista pääasiassa siksi, että ennustettua suuremmat tulot, jotka kertyivät lähinnä kotimaiseen kysyntään perustuneesta kasvusta, tasoittivat juoksevien menojen huomattavia ylityksiä, jotka johtuivat pääosin terveydenhuollon liiallisista menoista ja julkisen hallinnon palkkasumman vahvasta kasvusta. Julkisen talouden tulojen ja juoksevien menojen ilman korkomenoja suunnitellaan edelleen kasvavan voimakkasti vuonna 2000 ja vasta sen jälkeen laskevan hieman. Neuvosto katsoo, että tämän sopeutusstrategian täytäntöönpanon olisi oltava talouspolitiikan laajojen suuntaviivojen mukaista, kuten neuvosto jo alkuperäisestä vakausohjelmasta antamassaan lausunnossa(2) totesi. Lisäksi neuvosto katsoo, että juoksevien menojen suhteessa BKT:een vuoden 2000 jälkeen tapahtuva aleneminen pitäisi saada aikaan laajentamalla menorajoituksia tehokkaammalla ja kestävämmällä tavalla.

Neuvosto pitää Portugalin tarkistetun vakausohjelman keskipitkän aikavälin alijäämätavoitteen perustana olevaa julkisen talouden rahoitusasemaa vakaus- ja kasvusopimuksen vaatimusten mukaisena. Koska julkisen talouden rahoitusaseman ennustetaan kuitenkin saavuttavan vaaditun vähimmäistasonsa vasta vuodesta 2002 alkaen, neuvosto toistaa alkuperäisestä vakausohjelmasta antamassaan lausunnossa esittämänsä suosituksen, että alijäämäsuhdetta on supistettava nopeammin, jotta kasvatettaisiin varmuusmarginaalia, jonka avulla Portugali voi päästää automaattiset vakauttajat toimimaan mahdollisessa laskusuhdanteessa. Portugalin viranomaisten on tehtävä parhaansa suunniteltua parempien tulosten saavuttamiseksi. Lisäksi neuvosto kehottaa Portugalin hallitusta noudattamaan tiukasti vuoden 2000 alijäämätavoitetta valvomalla tiukasti menoja; neuvosto totetaa tyytyväisenä, että jotkut menot on vuoden 2000 talousarviossa jäädytetty ja katsoo, että ne pitääkin jättää käyttämättä, jos se tavoitteen saavuttamisen kannalta on tarpeen.

Neuvosto ilmaisee tyytyväisyytensä suunniteltuihin julkista taloutta koskeviin ja rakenneuudistustoimiin, joita ohjelmassa esitetään ja jotka ovat laajasti ottaen talouspolitiikan laajoja suuntaviivoja koskevien suositusten mukaisia. Näistä uudistuksista kiireellisimpiä ovat uuden talousarviolain ja uuden eläketurvalain täytäntöönpano. Terveydenhuollon alalla ilmoitetut toimenpiteet menojen valvonnan ja tehokkuuden parantamiseksi ovat myös tarpeen julkisen talouden vakauttamisen tueksi. Jotkut näistä uudistuksista on ilmoitettu alkuperäisessä ohjelmassa, ja niiden nopea ja määrätietoinen täytäntöönpano on välttämätöntä talouspolitiikan strategian tehokkuuden lisäämiseksi.

(1) EYVL L 209, 2.8.1997, s. 1.

(2) EYVL C 68, 11.3.1999, s. 2.